מעבדים מולחמים מאינטל: עכשיו זה כמעט רשמי • HWzone
מעבדים מולחמים מאינטל: עכשיו זה כמעט רשמי
פולמוס המעבדים המולחמים של אינטל נמשך, ועכשיו זה רשמי (לכאורה) – בעוד כמה שנים נתחיל לראות יותר ויותר מעבדים שימכרו כשהם מולחמים מראש אל לוח האם
בשנה שעברה, זעמנו כשגילינו שככל הנראה באינטל יש תוכניות לנטוש את תושבות המעבד ובמקום זה לאמץ מודל עסקי בו יהיו המעבדים מולחמים ישירות ללוח האם ולא ניתן יהיה לקנות אותם בנפרד או לשדרג אחד מהם בנפרד.
על פי מקור אמין מתוך תעשיית לוחות האם, טירוף המעבדים המולחמים למחשבים שולחניים יתחיל מדור ה-Broadwell: מזעור לתהליך ייצור של 14 ננו-מטר של ארכיטקטורת ה-Haswell שצפוי להגיח אל חיינו בסערה בשנת 2014. מעבדים לשווקים הנמוכים ככל הנראה לא יהיו זמינים בגרסה המתאימה ללוחות האם של ה-Haswell ומשנת 2016 ומעלה יתכן וכבר לא ניתן יהיה לשדרג מעבדים כלל.
BGA – כדאי להתחיל להתרגל לשם?
על פי המקור המדובר, מכירת לוח האם בשילוב עם מעבד מובנה נותנת ליצרני לוחות אם גדולים יתרון נוסף על אלו הקטנים יותר: מכיוון שהם יקנו יותר מעבדים, הם יקבלו בהכרח מחירים טובים יותר (זוכרים את המכירות הקבוצתיות שהיו אצלנו? ככל שקונים יותר אנשים מקבלים כולם מחיר טוב יותר?) וגם יזכו לאפשרות לבחור שבבים בעלי פוטנציאל תדר טוב יותר. זה יאפשר ליצרן לוחות האם למכור מעבדים באוברקלוק מהמפעל (כפי שנעשה כבר שנים רבות בשוק כרטיסי המסך) או לפחות כאלו שיעלו לתדר גבוה יותר באמצעות טכנולוגיית ה-Turbo Boost של אינטל.
חיסרון של כל העניין הוא מה קורה אם לוח האם מתקלקל לאחר תקופה מסוימת של שימוש. מעבד הוא רכיב החומרה האמין ביותר ואם על כל לוח אם שהתגלה כתקול נאלץ להחליף גם את המעבד זה יעשה את החיים קשים שלא לצורך לבית העסק שמכר לנו את השילוב, שלא לדבר על כל תהליך ההחלפה לאורך שרשרת היבואן-יצרן.
הם לא כל כך יפים, אבל לפחות אפשר יהיה לשדרג אותם. מעבדי ה-Vishera של AMD
כפי שכבר ציינו, המעבר מתושבות ניתנות לשדרוג למעבדים מולחמים יקרה בשלבים. ב-2014, עם השקת ה-Broadwell, יהיו זמינים מעבדי ה-Core i5 וה-Core i7 המיועדים לשווקי הביצועים והאקסטרים כגרסאות שדרוג המתאימות לתושבות ה-LGA 1150, בעוד מעבדי ה-Core i3 ומטה יהיו זמינים כנראה אך ורק ליצרני לוחות אם שבתורם ימכרו אותם בשילוב עם לוחות האם שלהם.
ככל הנראה, דור המעבדים האחרון של אינטל בו תהיה האפשרות להחליף מעבדים בקלות יהיה דור ה-Skylake: אותו תהליך יצור של 14 ננו-מטר של ה-Broadwell אך ארכיטקטורת עיבוד חדשה לגמרי שתגיע ב-2015. שנה אחר כך, ב-2016, תרד הארכיטקטורה לתהליך יצור של 10 ננו-מטר, תקבל את השם Skymont וכנראה כבר לא תהיה זמינה עם יכולת להשתדרג. חבל.
טאגים: AMDאינטלשבבHaswellBroadwellלוח אם